ראלף ראנגניק

ראלף ראנגניק (בגרמנית: Ralf Rangnick נולד ב-29 ביוני 1958 בבאקנאנג שבגרמניה המערבית) הוא מאמן כדורגל גרמני המאמן את נבחרת אוסטריה. בעבר אימן את שאלקה והוביל אותה למקום השני בבונדסליגה, לזכייה בגביע הגרמני ולחצי גמר ליגת האלופות. שימש גם כמנהלה הספורטיבי של רד בול זלצבורג. כשחקן לא זכה להצלחה ושיחק בעיקר בליגות חובבניות בגרמניה ובאנגליה. השלים קורס מאמנים בגיל 22 תוך כדי לימודיו והחל לאמן את קבוצת החובבים של שטוטגרט. למד באוניברסיטת שטוטגרט והשלים את התואר במדעי הספורט ובאנגלית. לאחר מכן עבר להתגורר בברייטון באנגליה כדי לשפר את האנגלית שבפיו ובנוסף כי רצה לקרוא את ספריו של צ'ארלס דיקנס במקור. את תפקיד האימון המקצועני הראשון שלו קיבל בגיל 39, בקבוצת אולם מהליגה השלישית הוא העלה אותם לבונדסליגה השנייה. באותה שנה, במהלך ראיונות בטלוויזיה בתוכנית הספורט הפופולרית "אקטואלה שפורטשטודיו" (גר'), ניסה להסביר את סגנונו הטקטי וההתקפי בעזרת ציורים רבים על לוח מגנטי, והפרשנות המדוקדקת והחדשנית שלו הביאה עליו את הכינוי "פרופסור". שימש כמאמנה של שאלקה בין השנים 2004–2005 וסיים איתם במקום השני בבונדסליגה, אך פוטר עונה לאחר מכן, שהייתה פחות מוצלחת עבור הקבוצה. בין 2006–2011 אימן את הופנהיים מהליגה השלישית, העלה אותם לבונדסליגה השנייה ולאחר מכן לליגה הבכירה, אך התפטר מכיוון שההנהלה מכרה ללא ידיעתו את לואיס גוסטבו לבאיירן מינכן. חזר לאמן את שאלקה והוביל אותה לזכייה בגביע הגרמני ולחצי גמר ליגת האלופות, שם הודחה בידי מנצ'סטר יונייטד. הוא התפטר מתפקידו בתום העונה בטענה כי אין לו את האנרגיה הדרושה והוא סובל מתשישות ועייפות בלתי פוסקת ובעצת רופאיו נאלץ לפרוש. ב-2012 החל לשמש כמנהל הספורטיבי של רד בול זלצבורג ור.ד לייפציג, שתיהן שייכות לקונצרן המשקאות האוסטרי רד בול. ב-2015, בנוסף לתפקידו כמנהל ספורטיבי, אימן את לייפציג בליגה השנייה והעלה אותה לליגה הראשונה וחזר לתפקידו כמנהל ספורטיבי בלבד. מינה את ראלף ההוזאנוטל כמאמן. הוא חזר לתפקיד המאמן בלייפציג ב-2018 לעונה אחת. לייפציג סיימה את העונה במקום השלישי בבונדסליגה והעפילה לראשונה בתולדותיה לגמר הגביע הגרמני בו הפסידה לבאיירן מינכן. ב-29 בנובמבר 2021 מונה למאמנה הזמני של מנצ׳סטר יונייטד בעקבות פיטוריו של אולה גונאר סולשיאר. בחוזהו נקבע שבסיום העונה יישאר במועדון בתפקיד ייעוץ. בתקופתו הקבוצה סיימה במקום השישי בפרמייר ליג עם 58 נקודות, המספר הנמוך ביותר שצברה הקבוצה מאז שקמה הליגה. ב-29 באפריל 2022 מונה למאמנה של נבחרת אוסטריה. הוא הצהיר כי ימשיך בתפקידו כיועץ למנצ׳סטר יונייטד אך בעקבות הביצועים הירודים של המועדון, העסקתו הופסקה. ראנגניק עבר עשרות השתלמויות אימון, ביניהם בארסנל אצל ארסן וונגר, אצל אריגו סאקי במילאן ואצל ולרי לובאנובסקי בדינמו קייב. פילוספיית הכדורגל שלו היא התקפית, ומחלקת את הדברים שצריך לעשות במגרש לשניים: כשהכדור אצל קבוצתו מערך מסוג אחד וכשהכדור אצל היריבה מערך מסוג שונה. מאמנים צעירים גרמניים הושפעו ממנו, בהם תומאס טוכל, יורגן קלופ ויוליאן נגלסמן. מדיה וקבצים בנושא ראלף ראנגניק בוויקישיתוף אתר האינטרנט הרשמי של ראלף ראנגניק (בגרמנית) ראלף ראנגניק, ברשת החברתית אינסטגרם ראלף ראנגניק, באתר Transfermarkt ראלף ראנגניק, באתר Fussballdaten.de (בגרמנית) ראלף ראנגניק, באתר Soccerway ראלף ראנגניק, באתר WorldFootball.net ראלף ראנגניק, באתר FootballDatabase.eu פרופיל המאמן, באתר Transfermarkt מיכאל יוכין‏, הרועה הגרמני: הכירו את רלף רנגניק, מאמן שאלקה, באתר וואלה, 26 באפריל 2011 ראלף רנגניק התפטר משאלקה מסיבות בריאותיות, באתר ONE‏, 22 בספטמבר 2011 Reuters (2016-05-08). "RB Leipzig promoted to Bundesliga with a game to go after beating Karlsruhe". The Guardian (באנגלית בריטית). ISSN 0261-3077. נבדק ב-2023-08-20. מיכאל יוכין‏, מושא להערצה: הנסיקה של ראלף האזנהוטל ממשיכה בלייפציג, באתר וואלה, 17 באוקטובר 2016 Ralf Rangnick to coach RB Leipzig next season with Jesse Marsch as assistant, bundesliga.com - the official Bundesliga website (באנגלית) From the fifth division to the UEFA Champions League semi-finals in 11 years: the history of RB Leipzig, bundesliga.com - the official Bundesliga website (באנגלית) Man Utd statement on Ralf Rangnick, www.manutd.com (באנגלית) Worst Manchester United seasons in Premier League history: Where 2021-22 ranks among all-time lows, www.sportingnews.com, ‏2022-05-01 (באנגלית אמריקאית) Ralf Rangnick appointed as Austria manager alongside United consultancy role, The Independent, ‏2022-04-29 (באנגלית) "Rangnick will not take up Man Utd consultancy role". BBC Sport (באנגלית בריטית). נבדק ב-2023-08-20. אוריאל דסקל, הילד על הקווים מעביר את הבונדסליגה שיעור בכדורגל, באתר כלכליסט, 15 בנובמבר 2016